શહેરોમાં ભાજપનું પ્રભુત્વ ગણાતું આવ્યું છે ત્યારે ઉત્તરપ્રદેશના શહેરી વિસ્તારોમાં ઓછું મતદાન ચર્ચામાં છે. પણ વધારે ચર્ચામાં છે ઓછા મતદાનનું કારણ. લોકો એવી ચર્ચા કરવા લાગ્યા છે કે લોકોને ઇવીએમમાં ભરોસો નથી એટલે મતદાન ઓછું થયું છે. આ વળી નવું અને વધારે વિવાદાસ્પદ થઈ શકે છે. વિવાદ થયો પણ છે, કેમ કે મેરઠમાં એક ઇવીએમ મશીન ખોટવાયું હતું. એક વ્યક્તિ બીએસપીને મત આપતો હતો, પણ મત પડતાં હતાં બીજેપીને. તેનો વિડિયો બન્યો એટલે સ્વાભાવિક છે કે તરત જ વાઇરલ થાય. ચૂંટણી અધિકારીઓ સાથે ભારે માથાકૂટ પણ થઈ અને અધિકારીઓએ કહ્યું કે મશીન ખરાબ થયું છે અને તેને બદલી નખાશે. ઇવીએમ એ મશીન છે – ઇલેક્ટ્રોનિક વોટિંગ મશીન – અને મશીન હોવાથી ખરાબ પણ થાય. તેને બદલી નાખવાની પ્રોસિજર છે, પણ સોશિઅલ સ્પેસમાં વધારે વિવાદ થયો કેમ કે સૂત્રશૂરા લોકોએ સવાલ પૂછ્યો – દરેક વખતે મશીન બગડે અને ભૂલ કરે ત્યારે ભૂલથી ભાજપને જ કેમ મત આપે છે? આ સવાલ સાથે મતદાનની ઓછી ટકાવારી જોડાઇ તેની સાથેનું બીજું લોજિક પણ જોઈ લો. શહેરી વિસ્તારમાં ભાજપનું સમર્થન વધારે મનાય છે. ભાજપનું સમર્થન શિક્ષિત વર્ગમાં વધારે ગણાય છે. તેથી શહેરી વિસ્તારમાં વધારે વોટિંગ થાય તો તે ભાજપનું ગણાય. (આ લોજિક હવે પહેલાં જેટલું બંધબેસતું નથી, પણ ચર્ચામાં રહે છે ખરું.) પણ યુપીમાં શહેરી વિસ્તારોમાં જ ઓછું મતદાન થયું અને મેરઠ જેવા શહેરી વિસ્તારમાં ખોટકાયેલું અને ભાજપને ફાયદો કરાવતું ઇવીએમ મશીન વિવાદમાં આવ્યું.